Kansanedustajat kutsuvat maksulliseen tilaisuuteen, jossa Suomen tulevaisuudesta tehdään parempi Jeesuksen opetuksilla.

Neljä kansanedustajaa on kuluneella viikolla houkutellut kollegoitaan rukoilemaan yhdessä perussuomalaisten puheenjohtajan, ulkoministeri Timo Soinin kanssa.

Antero Laukkasen

(kd),

Lea Mäkipään

(ps),

Lasse Hautalan

(kesk) ja

Harry Wallinin

(sd) allekirjoittamassa kirjeessä muistutetaan 16. maaliskuuta järjestettävästä Suomen Kansallisesta Rukousaamiaisesta.

– Hyvä kollega, toivomme, että vastaat kutsuumme myöntävästi, nelikko vetoaa Iltalehden käsiinsä saamassa kirjeessä.

Allekirjoittajien mukaan hotelli Hilton Kalastajatorpalla pidettävä tilaisuus on ”poliittisesti ja tunnustuksellisesti sitoutumaton” ja sen osallistujat ovat ”politiikan ja elinkeinoelämän päättäjiä ja vaikuttajia”.

Tilaisuuden avaavat kristillisdemokraattien kansanedustaja Sari Essayah ja ex-kansanedustaja Sauli Ahvenjärvi, ja virallisen tervehdyksen tuo eduskunnan toinen varapuhemies Paula Risikko (kok).

Ohjelmaan kuuluu myös musiikkiesityksiä.

Suljettujen ovien takana

Rukousaamiaisen sisällöllinen huippukohta on jo nimensäkin mukaisesti raamatunluku ja rukous, jonka suorittaa Timo Soini. Soini on katolilainen, ja hän on puhunut usein avoimesti uskostaan.

Soinin kanssa rukoileminen maksaa osallistujille 120 euroa.

60 euroa enemmän sijoittamalla pääsee osallistumaan myös aamiaistilaisuuden jälkeen järjestettävään Luottamus tulevaisuuteen -arvofoorumiin, jonka pääpaino on turvapaikanhakijoissa. Puhujien joukossa on Maahanmuuttoviraston ylijohtaja Jaana Vuorio.

– On hyvä, että ihmiset kaikilla yhteiskunnan tasoilla jälleen löytävät rukouksen syvällisen merkityksen ja Jeesus Nasaretilaisen opetukset, silloin voimme tulla osaksi ratkaisua paremmasta tulevaisuudesta, tilaisuuden virallisessa ohjelmassa kuvaillaan.

Rukousaamiainen järjestetään suljettujen ovien takana ja kansanedustajien allekirjoittamassa kutsukirjeessä painotetaan, että esimerkiksi medialla ei ole pääsyä paikalle.

Suomeen Yhdysvalloista

Suomen ensimmäinen rukousaamiainen järjestettiin viime vuoden maaliskuussa. Tuolloin Kalastajatorpalle kerääntyi noin 130 osallistujaa. Nyt järjestäjät odottavat paikalle 200 vierasta, joista parikymmentä tulee ulkomailta.

Rukousaamiaisten juuret ovat Yhdysvalloissa. Alkukohtana pidetään 1930-lukua, jolloin laman kourissa olleet liikemiehet kokoontuivat rukoilemaan talousvaikeuksia kohdanneiden liikekumppaniensa puolesta. Tieto tilaisuuksista kulkeutui presidentti Dwight D. Eisenhowerille, joka halusi järjestää samanlaisia tapahtumia Valkoisessa talossa.

Nykyään Valkoinen talo järjestää rukousaamiaisia vuosittain. Viime vuonna kansalliselle rukousaamiaiselle osallistui 3500 henkilöä.

Suomalaisista poliitikoista tilaisuuteen ovat vuosien varrella osallistuneet muun muassa Sari Essayah, Päivi Räsänen (kd), Hannu Takkula (kesk) ja Timo Soini.

Suomen tapahtuman järjestää Suomen Kansallinen Rukousaamiainen ry. Yhdistyksen toiminnassa on mukana useita kristillisdemokraattien poliitikkoja.